Bužo, Lukáš, poslanec NR SR (2024-02-21):
Ďakujem za slovo. Dámy a páni, novelu zákona o preukazovaní pôvodu majetku považujem za nesmierne dôležitú z mnohých dôvodov. Tak ako Peter Pollák pred chvíľkou hovoril, v tento deň, kedy si pripomíname šieste výročie od vraždy Jána a Martiny, tak vnímam, že aj táto novela alebo tento zákon, ktorý predkladáme, o ktorom rokujeme, je, je takým symbolickým v tom, že naozaj Ján Kuciak musel prísť o život kvôli tomu, že šprtal do vecí, ktoré nemal a išlo mu presne o to, aby korupcia na Slovensku bola odhaľovaná a aby ľudia, ktorí robili korupciu, aby boli potrestaní. Česť ich pamiatke! Spomeniem aspoň jeden z mnohých dôvodov. Ako veľmi dobre viete, bytová politika štátu minimálne v deklarovanej podobe bola vždy prioritou. Už počas vlád totality vedeli vrcholoví politici, ako je nesmierne dôležité rozvíjať popri rodinnej politike práve jej dôležitú súčasť, a to je tá bytová politika. Je to prirodzené a niet sa čo čudovať. Veď ak chceme, aby mladé rodiny mali deti, tak musíme rozvíjať práve túto politiku, bytovú. Aby tie mladé rodiny mali kde bývať. A aby tak mohli naozaj vznikať rodiny, aby náš štát mohol silnieť. Začínam možno tak zoširoka, ale je to preto, lebo bývanie pre rodiny je veľkou prioritou aj mnohých vlád predtým, aj súčasnej vlády. Od roku 1989 máme snahu stále, aby vládne koalície mohli naozaj šprtať do tejto témy. Aby sa zaoberali bytovou politikou. Áno, priznávam, že po roku 2020 to bola priorita jedného hnutia, ktoré je dnes, po ôsmich rokoch mimo parlamentu. Aj tí pred voľbami vyhlasovali, koľko sociálnych bytov budú stavať a ako silno budú pomáhať rodinám. Žiaľbohu, nepodarilo sa to. Realita je však iná. Ako som spomenul, nie je tu našťastie ani totalita, takmer vôbec a v oblasti bývania nepomohol už aktuálne ani Robert IV. a ani mimoparlamentný Boris Kollár. To bol krátky, bezironický, no možno príliš súdiaci, ale v každom prípade autentický pohľad na bytovú politiku v tejto krajine. To, čo skôr rôzne, alebo tie pokusy, ktoré boli, boli vlastne o to, aby, aby sa niečo robilo, vyšli všetky nazmar. Ani, žiaľ, ani jedna vládna garnitúra nič nepriniesla, iba totálny chaos. My v zásade nepomáhame ľuďom v podpore bývania, my pomáhame špekulantom v tom, ako najlepšie v oblasti bývania zarobiť. Pozor, ale nie na úrok všetkých ostatných obyčajných ľudí. Moji kolegovia a kolegyne vo svojich rozpravách zo včera spomínali príklady dobrej praxe, ako to funguje v iných krajinách. Ja len zopakujem, nemusíme od slova doslova kopírovať ich novely, čo sa týka priznávania majetku, pretože to s veľkou pravdepodobnosťou nebude mať žiadny osoh. Je tu iná kultúra, žijú tu iní ľudia a, bohužiaľ, aj po skúsenostiach s novelou Trestného zákona navrch tu majú zlodeji, klamári a násilníci. Netreba veľký bič a malý dvor. Stačí sa priblížiť vyspelým krajinám aspoň krokom. Tým krokom môže byť konkrétne, konkrétne priznanie pôvodu svojho majetku. Neskrývajme sa za sestru ani za dary sympatizantov, ale priznajme všetko, čo vlastníme. Tak ako to spomenul Viliam Tankó vo svojom prejave, že každý, kto čestne prišiel ku svojmu majetku, nemá čo skrývať a nemusí sa báť. Existuje len veľmi málo vyspelých krajín, ktoré nedokážu postihovať ľudí, ktorí prišli k majetku nelegálnym spôsobom. Ešte stále máme v tejto oblasti, ešte stále máme v tejto oblasti patriť medzi menej vyspelé krajiny? Medzi krajiny tretieho sveta? Medzi krajiny, kde je korupcia svojím spôsobom platidlom? Viete, mali ste, ako som spomenul, niekoľko príležitostí prísť s vlastnou novelou. Pán Fico takmer pred dvadsiatimi rokmi hovoril a komunikoval, ako veľmi mu záleží na tom, ako treba zničiť korupciu, ktorá doslova zožiera právny štát. No po dvadsiatich rokoch tento istý človek nielenže odmieta komunikovať o pôvode svojho majetku a doteraz žil kade-tade ako študent vysokých škôl po internátoch, ale svojim kamarátom zo Slovenska, prípadne z iných európskych krajín, kde sa schovávajú, zaobstaral novelu Trestného zákona, ktorá ich vyslobodí z ich trestov a oni, oni sa budú môcť vrátiť na Slovensko. Také krátke zamyslenie, ako to má fungovať, ako máme motivovať ľudí na Slovensku, aby sa vrátili na Slovensko, ľudí v zahraničí, aby sa vrátili na Slovensko. Prijmite zákony, ktoré nebudú zvýhodnocovať alebo amnestovať tých, ktorí prídu na Slovensko so zámerom kradnúť, robiť korupciu. Ale, naopak, motivujme ľudí, aby sa vrátili na Slovensko, ktoré je silné v sociálnych politikách, ktoré zabezpečuje dajme tomu tú politiku bývania pre mladých ľudí, ktoré dáva istoty mladým ľuďom či sociálnu, či zdravotnú starostlivosť. Toto sú motivačné veci, ktoré ak štát urobí, tak mladí ľudia nebudú odchádzať zo Slovenska. Mladí ľudia budú ostávať na Slovensku a budú prispievať k tomu, aby ekonomika na Slovensku bola silnejšia, aby bolo na dôchodky. Motivácia nie je to, že prijmeme novelu Trestného zákona a pomôžeme pár ľuďom. To je demotivácia. Naozaj zamyslime sa nad tým, či nie je potrebné sa zastaviť a pozrieť sa na to, koľko ľudí odchádza zo Slovenska, koľko mladých rodín žije bezdetne, boja sa založiť si rodinu, boja sa, či to ekonomicky zvládnu. Ale ak štát bude motivovať týchto mladých, ak štát týmto mladým dá podporu v rôznych oblastiach, tak verte, že Slovensko bude rásť a bude silnieť. Sociálni demokrati v koalícii majú neuveriteľný silný mandát. Zastúpenie 69 poslancov. Nebojte sa, nebudem čítať mená. Skôr vás chcem vyzvať k tomu, aby ste zvážili podporu tohto zákona, boj s korupciou, podpora rodín, podpora menšín, boj s chudobou, dôstojné dožitie ľudí v seniorskom veku. Toto sú všetko mantry týchto poslancov. Kolegyne, kolegovia, ak máte úprimný záujem, a to teraz nejdem nejak vás poučovať, je tu novela zákona, ktorá môže zatočiť s korupciou. Ktorá môže ukázať Slovákom, že nám záleží na tom, aby korupcia viac nerástla na Slovensku, aby sa nerozmáhala a aby sme zabraňovali všetkým tým kauzám, ktoré už ľudia poznajú. Ja si osobne myslím, že táto novela má aj ten charakter očistenia mienky ľudí o politikoch, o politike na Slovensku, že politici nie sú iba zlodeji, ale sú to naozaj ľudia, ktorým záleží na tom, aby na Slovensku sa žilo lepšie. Aby Slovensko prijímalo zákony a aby Slovensko bolo hodné, hodné pre to, aby ľudia nám mohli veriť, aby sa mohli na nás obracať s tým, že sa neboja a že nám dôverujú, že bojujeme tu pre nich a za nich. Preto vás chcem vyzvať, aby ste nepozerali už na to, kto predkladá zákon, ale ako ten zákon bude pomáhať konkrétnym ľuďom. Budem sa opakovať, je na Slovensku veľa oblastí, veľa dôvodov, ktoré je akútne riešiť. Regionálne rozdiely – východ, západ. Na východe ako žijú ľudia, ako žijú na západe ľudia. To je obrovská téma, ktorú treba riešiť. Tieto rozdiely treba riešiť. Vašou motiváciou by nemal byť vlastný prospech. Pri hlasovaní o zákonoch máte myslieť na to, ako pomôžeme ľuďom v tejto krajine, nie pár kamošom, prípadne určitým skupinám ľudí. Preto vás chcem požiadať, aby ste tento návrh podporili a tak ukázali, že sa nebojíte a že nemáte čo skrývať. Tak ako moji predrečníci hovorili, nikomu nezávidíme. Naozaj sú ľudia, ktorí podnikajú, ktorí pracujú čestne a ktorí majú majetok a nie je to zlé, lebo ten majetok si nadobudli tým, že do toho niečo vložili a je to, je to prirodzené. My nechceme touto novelou povedať, že na Slovensku nikto nemôže byť bohatý, alebo nikto nemôže mať majetok. To nie. My touto novelou chceme ukázať a dosiahnuť to, že ľudia, ktorí zbohatli nečestne, nelegálne korupciou, tak musia niesť nejakú zodpovednosť. A musia to priznať. Lebo je to nekorektné voči obyčajným ľuďom, ktorí pracujú, ktorí odvádzajú dane a ktorí budujú tento štát. Nebojme sa pred ľuďmi ukazovať aj tú našu stránku čestnosti, to, koľko sme si zarobili, to, čo kto vlastní, a opakujem sa, ak to vlastníte čestne, nemáte sa prečo báť, nemáte čo skrývať. Veď nikto vám nejde brať veci, ani nikto vám nezávidí. Ja tiež poznám kopec ľudí, ktorí, ktorí čestne podnikali a sú bohatí a pomáhajú aj iným a majú aj majetky a nie je na tom nič zlé. Preto tak ako som v úvode hovoril, tá bytová politika, ktorá, ktorá je na Slovensku dlhodobo neriešená, ktorá tak chýba, tak priznaním a zobraním peňazí tým, ktorí ich ukradli zo slovenského štátu, môžme napríklad investovať do tej bytovej politiky, môžme stavať, môžme naozaj podporiť tie mladé rodiny. Nepodarilo sa to mnohým, možno sa to podarí koalícii v tomto volebnom období, že postavia tie byty a že budú riešiť tú sociálnu politiku. Ja vám to prajem, nech sa vám to podarí, nech naozaj pomôžete tým mladým ľuďom. Teraz nepozerám na to, že som z opozície, lebo to je vec, ktorá je veľmi potrebná pre Slovensko, pre to, aby ľudia mali kde bývať a aby kde, aby mali kde vychovávať svoje deti. Ak sa to nepodarilo nám, som síce nováčik v parlamente, nech sa to podarí vám. Nastoľte spravodlivosť, nastoľte poriadok v tom, že sa tu nebude kradnúť a že naozaj financie sa budú prerozdeľovať tam, kde majú byť, že peniaze prídu k tým ľuďom, ktorí naozaj si to zaslúžia. A verte, že takýmto spôsobom budete vládnuť nie jedno volebné obdobie, ale veľa volebných období. Síce je to trošku proti mne, ale ja vám to prajem. Prajem vám to z toho dôvodu, lebo mi ide o to, aby naozaj mladí ľudia ostali na Slovensku a aby nie skupina ľudí bohatla a mala sa ešte lepšie, ako sa má, ale aby sa mali všetci dobre. Aby sa mali hlavne študenti, ktorí rozmýšľajú nad rodinou, kde obrátiť, aby sa mali možnosť osamostatniť. Ja sám som si postavil dom a viem, aké je to náročné. Viem, koľko trvá, kým sa mladý človek postaví na nohy. Mne to trvalo pár rokov, pár, možno desať rokov, kým som si našporil na pozemok, aby som si mohol legálne kúpiť pozemok. Čiže poznám, poznám ten problém. Preto vás vyzývam, zastavte korupciu, zastavte, možno prijatím tohto zákona zastavíte mnohé veci, ktoré sa ešte len budú diať na Slovensku. 	A vy budete môcť mať financie na to, čo ste aj vo svojom programovom vyhlásení povedali a vyhlásili, aby ste mohli naozaj plniť svoje sľuby a doručiť pomoc ľuďom, ktorí to potrebujú. Ďakujem pekne za pozornosť. (Potlesk.)